**DÔVODOVÁ SPRÁVA**

1. **Všeobecná časť**

Návrh nariadenia vlády Slovenskej republiky, ktorým sa ustanovujú požiadavky na prístupnosť služieb pre osoby so zdravotným postihnutím, kritéria funkčnosti a kritéria na posúdenie neprimeranej záťaže (ďalej len „nariadenie vlády SR“)   bol vypracovaný na základe zákon č. 351/2022 Z. z. o prístupnosti výrobkov a služieb pre osoby so zdravotným postihnutím a o zmene a doplnení niektorých zákonov (ďalej len „zákon“).

Zákonom a predkladaným návrhom nariadenia vlády SR sa transponuje smernica Európskeho parlamentu a Rady (EÚ) 2019/882 zo 17. apríla 2019 o požiadavkách na prístupnosť výrobkov a služieb (Ú. v. EÚ L 151, 7.6.2019) (ďalej len „smernica (EÚ) 2019/882“).

Cieľom návrhu nariadenia vlády SR je zvýšiť dostupnosť prístupných služieb na vnútornom trhu a zlepšiť prístupnosť informácií pre osoby so zdravotným postihnutím.

Návrh nariadenia vlády SR upravuje rozsah požiadaviek na prístupnosť služieb pre osoby so zdravotným postihnutím, kritéria funkčnosti a kritériá na posúdenie neprimeranej záťaže. V prílohách sú špecifikované všeobecné požiadavky na prístupnosť, dodatočné požiadavky na prístupnosť týkajúce sa konkrétnych služieb, kritériá funkčnosti a kritéria posúdenia neprimeranej záťaže.

Transpozíciou smernice (EÚ) 2019/882 sa prispeje k napĺňaniu záväzkov vyplývajúcich z Dohovoru OSN o právach osôb so zdravotným postihnutím, ktorý ukladá zmluvným stranám prijať opatrenia, ktoré zabezpečia osobám so zdravotným postihnutím na rovnakom základe s ostatnými prístup k fyzickému prostrediu, k doprave, k informáciám a komunikácii vrátane informačných a komunikačných technológií a systémov, ako aj k ďalším prostriedkom a službám dostupným alebo poskytovaným verejnosti.

Účinnosť nariadenia vlády SR sa navrhuje od 28. júna 2025.

Návrh nariadenia vlády SR nebude mať sociálne vplyvy, vplyv na rozpočet verejnej správy, podnikateľské prostredie, životné prostredie, na informatizáciu spoločnosti, na služby verejnej správy pre občana, ani na manželstvo, rodičovstvo a rodinu.

Návrh nariadenia vlády SR je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, ďalšími všeobecne záväznými právnymi predpismi Slovenskej republiky, právom Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.